Bolje se za slovensko kolesarstvo ne bi moglo končati. 28-letni Roglič (LottoNL Jumbo) je za 21,5 km dolgo traso od Trebnjega do Novega mesta potreboval 24 minut in 46 sekund (povprečje 52 km/h). Drugo mesto je osvojil državni prvak v kronometru Jan Tratnik, ki je zaostal 27 sekund, tretji pa je bil presenetljivo Čeh Josef Černy (+0:35).

Roglič ceni, da je imel takšno podporo

Zeleno majico za skupno zmago je osvojil Primož Roglič, kar je njegova druga zmaga na najprestižnejši domači kolesarski dirki. Leta 2015 je slavil v dresu Adrie Mobila. "Počaščen sem, da mi je uspelo. To je tudi za vse te navijače, ki so me spremljali ob cesti." Vzdušje je bilo res neverjetno, včeraj v Škofji Loki je ob cesti igrala glasbena skupina mlajših fantov z električnimi kitarami in bobni, na gorskem cilju na Kranjskem Raku je bilo tako kot na gorskih etapah Gira, velika množica je bila tudi danes v Novem mestu.

Mohorič na zmagovalnem odru

Na drugem mestu je petdnevno dirko po slovenskih (in delno tudi madžarskih in avstrijskih) cestah, ki je ob jubilejni 25. izvedbi privabila kar devet ekip iz Svetovne serije, končal Rigoberto Uran (lani je na Touru zaostal le za Froomom), tretji pa je bil Matej Mohorič, ki je odpeljal odličen kronometer (18. mesto) in se skupno povzpel s 5. na 3. mesto. Lanski zmagovalec Rafal Majka, po kraljevski etapi skupno tretji, je končal na šestem mestu.

"Žuželka" ušla motoristu

"V vseh etapah smo v lovu na etapno zmago dirkali agresivno. Na koncu sem bil pred kronometrom dobro uvrščen v skupnem seštevku in ga odpeljal na vso moč, čeprav so bile pred etapo noge precej težke, ker sem prejšnji dve etapi vozil precej agresivno. Veseli sem, da mi je uspel odličen kronometer in uvrstitev na stopničke v skupnem seštevku. Tretje mesto je v tej konkurenci dobra popotnica za preostanek sezone," je povedal Mohorič, ki je bil v soboto pri spustu s Črnivca v svojem slogu žuželke prehiter za motorista in je divjal z vsaj 100 km/h.

Veliko delo opravil tudi Pogačar

Izjemen uspeh slovenskih kolesarjev je zaokrožil Tadej Pogačar (Ljubljana Gusto Xaurum), ki je za eno sekundo ubranil belo majico za najboljšega mladega kolesarja (do 23 let), v absolutni kategoriji pa sta mu do odra za zmagovalce zmanjkali le dve sekundi. Zadovoljen je lahko tudi Jani Brajkovič, ki je končal med deseterico.